Diari Oficial de la Generalitat Valenciana


Sumari del DOGV 6988, del 21-03-2013 (2013/2743)

ORDE 5/2013, de 8 de març, de la Conselleria de Presidència i Agricultura, Pesca, Alimentació i Aigua, per la qual es convoca la concessió de beques per a la realització de pràctiques professionals en les dependències de la conselleria esmentada.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6988

Data del DOGV
:   21-03-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/2743


Data del document
:   08-03-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 5/2013, de 8 de març, de la Conselleria de Presidència i Agricultura, Pesca, Alimentació i Aigua, per la qual es convoca la concessió de beques per a la realització de pràctiques professionals en les dependències de la conselleria esmentada. [2013/2743]  
La Conselleria de Presidència i Agricultura, Pesca, Alimentació i Aigua, en el marc de la política dirigida a la millora i especialització professional de titulats universitaris en les àrees de coneixements aplicables a les competències pròpies de la Subsecretaria i de la Direcció General de Relacions amb la Unió Europea, entén adequat, per a completar la seua formació, acostar-los al coneixement pràctic de l'Administració pública i, per això, a l'empara del que establix el Decret 132/2009, de 4 de setembre, del Consell, pel qual es regula la concessió de beques, i la Llei 38/2003, de 17 de novembre, General de Subvencions, convoca la concessió de beques perquè jóvens titulats puguen accedir a la realització de pràctiques professionals en esta matèria en les seues dependències.   
Les ajudes que es financen d'acord amb esta orde no estan subjectes a la política de control d'ajudes de l'Estat perquè no posseïxen els requisits de l'article 107 del Tractat de Funcionament de la Unió Europea ja que no afecten la competència per raó de la qualitat del beneficiari i de l'objecte de l'ajuda.   
Per tot això, fent ús de les atribucions conferides per l'article 28 de la Llei 5/1983, de 30 de desembre, del Consell, i el Decret 187/2012, de 21 de desembre, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua,  
  
ORDENE  
  
Primer  
Convocar la concessió, en règim de concurrència competitiva, de les beques que es detallen a continuació, per a completar la formació de titulats universitaris per mitjà de la realització de pràctiques professionals a les dependències de la Conselleria de Presidència i Agricultura, Pesca, Alimentació i Aigua durant els exercicis 2013 i 2014:   
- 1 beca d'especialització professional en acció exterior (annex II)  
- 4 beques d'especialització professional en matèria d'informàtica (annex III)  
  
Segon  
Aprovar les bases que s'adjunten com a annex I d'esta orde, les quals regiran per a totes les especialitats convocades, d'acord amb les disposicions dels annexos respectius.   
  
Tercer  
Els imports màxims destinats a la concessió de cada una de les modalitats de beques que es convoquen per mitjà d'esta orde seran els que es detallen a continuació, corresponents al Pressupost de la Generalitat per a l'any 2013, i l'eficàcia d'esta convocatòria queda condicionada a l'existència de crèdit adequat i suficient en el pressupost de l'anualitat corresponent a l'exercici 2014:  
- La beca d'especialització professional en acció exterior es finançarà a càrrec del capítol IV, línia T4026000, del programa 112.40, Direcció General de Relacions amb la Unió Europea, per un import màxim de huit mil nou-cents cinquanta-huit euros amb trenta-set cèntims (8.958,37 €) de l'exercici 2013, i huit mil quatre-cents setanta-tres euros amb seixanta-cinc cèntims (8.473,65 €) a càrrec de la mateixa línia i aplicació pressupostària de l'exercici 2014.   
- Les quatre beques d'informàtica es finançaran a càrrec del capítol IV, línia T4002000, del programa 121.20 de la Subsecretaria, per un import de trenta-cinc mil set-cents setanta-tres euros amb seixanta-huit cèntims (35.773,68 €) de l'exercici 2013, i vint-i-tres mil cinc-cents set euros amb quatre cèntims (23.507,04 €) a càrrec de la mateixa línia i aplicació pressupostària de l'exercici 2014.  
  
Contra esta orde, que esgota la via administrativa, es podrà interposar potestativament un recurs de reposició davant del mateix òrgan que ha dictat l'acte en el termini d'un mes comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense que es puguen simultaniejar els dos procediments, tot això sense perjuí que s'utilitze qualsevol altra via que es considere oportuna.   
  
  
València, 8 de març de 2013  
  
El conseller de Presidència i   
Agricultura, Pesca, Alimentació i Aigua,  
JOSÉ CISCAR BOLUFER  
  
  
ANNEX I  
Bases generals de procediment   
aplicables a tots els annexos d'esta orde  
  
Primera. Objecte i àmbit de la convocatòria  
L'objecte d'esta convocatòria és la concessió de beques per a completar i desenrotllar la formació acadèmica dels jóvens titulats universitaris en l'àmbit de la Direcció General de Relacions amb la Unió Europea i de la Subsecretaria de la Conselleria de Presidència i Agricultura, Pesca, Alimentació i Aigua.   
La concessió, en règim de publicitat, objectivitat i concurrència competitiva, dels diferents tipus de beques que es convoquen per mitjà d'esta orde, es regirà per les següents bases generals i comuns a totes, com també per les especifiques que, per a cada una, s'establixen en els annexos corresponents.   
  
Segona. Requisits generals dels sol·licitants  
1. Les persones que sol·liciten participar en la convocatòria hauran de posseir els requisits següents en la data de finalització del termini de presentació de sol·licituds:   
a) Estar en possessió del títol oficial universitari o equivalent exigit en la convocatòria, expedit o homologat per les autoritats espanyoles corresponents, i que no hagen transcorregut més de cinc anys des de la seua finalització.  
b) No ser major de 35 anys.  
c) No haver sigut beneficiari o beneficiària de beques de pràctiques professionals en la Generalitat per un període igual o superior a 36 mesos.   
d) No trobar-se sotmés o sotmesa a les prohibicions per a obtindre la condició de beneficiari o beneficiària, establides en l'article 13 de la Llei 38/2003, de 17 de novembre, General de Subvencions.   
2. No podran optar a estes beques els que, en el moment de publicar-se la convocatòria, ja es beneficien d'una beca de pràctiques professionals en la Generalitat, llevat que es concórrega a la mateixa beca de què es beneficia o que resten menys de dos mesos per a la seua finalització.  
  
Tercera. Duració de les beques i pròrroga  
1. El període de duració de les beques serà de 12 mesos, des de la data que s'indique en la resolució de concessió. Esta resolució serà objecte de publicació en el Diari Oficial de la Comunitat Valenciana.  
2. El període de duració podrà prorrogar-se, sense necessitat de nova convocatòria, per un període màxim de 12 mesos addicionals, sempre que hi haja disponibilitat pressupostària i l'exercici de l'activitat que s'estiga efectuant així ho requerisca o aconselle.  
  
Quarta. Dotació econòmica individual i pagament de les beques  
1. Les beques estan dotades cada una amb 1.000 euros bruts mensuals. Sobre este import haurà de practicar-se la retenció corresponent a compte de l'impost sobre la renda de les persones físiques i les altres que, si és el cas, puguen correspondre, així com la cotització corresponent a la Seguretat Social en els termes establits en el Reial Decret 1493/2011, de 24 d'octubre.   
2. En cas de pròrroga de les beques, en el segon període la quantia procedent serà la que hi resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques.   
3. Les quantitats abonades no tindran en cap cas el caràcter de salari o retribució, sinó d'ajuda econòmica per als gastos que la beca comporta.   
4. Durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar els gastos derivats de l'assistència a cursos, seminaris, esdeveniments o altres activitats que, a consideració del tutor o tutora responsable de la formació, s'entenguen necessaris o convenients als seus propòsits. En este cas, estos gastos seran rescabalats en els termes que, per al personal de la Generalitat i l'adscrit funcionalment al seu servici, establix el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, modificat pel Decret 88/2008, de 20 de juny, del Consell.   
  
L'aplicació d'esta normativa es referix únicament als conceptes i les quanties que hagen de ser rescabalats sense que això implique una modificació de la relació jurídica del becari amb l'Administració.   
5. L'import de les beques s'abonarà mensualment, després de la certificació del o la responsable de la unitat administrativa amb rang mínim de direcció de servici en què el becari o la becària desplegue la seua activitat.  
  
Quinta. Termini, lloc i forma de presentació de sol·licituds   
1. El termini de presentació de sol·licituds serà de 15 dies hàbils, comptadors a partir de l'endemà de la publicació d'esta convocatòria en el Diari Oficial de la Comunitat Valenciana.  
2. Les persones aspirants a obtindre una beca presentaran la sol·licitud exclusivament per via electrònica. Per a això, accediran a la seu electrònica de la Generalitat (), clicaran en l'apartat «servicis en línia» i buscaran el tràmit de sol·licitud de beca dissenyat a este efecte.   
En el tràmit s'especificarà l'especialitat o classe de beca a què s'opta, així com el currículum, a fi de poder obtindre l'autobaremació inicial dels mèrits presentats de forma automàtica. Es presentarà una sol·licitud per cada una de les modalitats.   
En cas de presentació de més d'una sol·licitud per a una determinada convocatòria, únicament es tindrà en compte l'última presentada, i s'arxivaran les anteriors.  
3. Hi ha una adreça de correu d'assistència tècnica, , destinat a resoldre qualsevol problema tècnic relacionat amb la presentació electrònica de la sol·licitud.  
4. El formulari de sol·licitud incorpora una declaració responsable per mitjà de la qual el sol·licitant manifesta sota la seua responsabilitat que totes les dades recollides en la sol·licitud i en el currículum que adjunta són verídiques i que es troba en possessió de la documentació que així ho acredita, i que queda a disposició de la Generalitat per a la comprovació, el control i la inspecció que s'estimen oportuns. D'acord amb les disposicions de l'article 71 bis de la Llei 30/1992, la inexactitud, la falsedat o l'omissió, de caràcter essencial, en qualsevol dada o manifestació en la declaració responsable esmentada, així com la falta d'acreditació dels requisits exigits, determinarà la impossibilitat de continuar en la convocatòria.   
5. Igualment, inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 3/2003, General de Subvencions (BOE 176, 25.07.2006).  
6. Així mateix, el formulari conté una indicació segons la qual les dades de caràcter personal que conté poden ser incloses en un fitxer per al seu tractament pel titular responsable, fent ús de les funcions que tinga atribuïdes i en l'àmbit de les seues competències. Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot això de conformitat amb les disposicions de l'article 5 de la Llei Orgànica 15/1999, de Protecció de Dades de Caràcter Personal (BOE 298, 14.12.1999).  
  
7. Per a poder realitzar la presentació electrònica, el sol·licitant haurà de disposar de firma electrònica per mitjà de certificat reconegut per a ciutadans emés per l'Agència de Tecnologia i Certificació Electrònica (), o del DNI electrònic.  
8. La presentació de la sol·licitud en el registre electrònic es podrà acreditar per mitjà del rebut expedit per este de manera automàtica. Es podrà recuperar el justificant de registre accedint a l'àrea personal (), apartat «Sol·licituds entregades».  
A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garantix que la data i l'hora assignada en el rebut és l'hora oficial que establix el Reial Institut i Observatori de l'Armada. La recepció en dia inhàbil a la unitat corresponent s'entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.   
  
9. El sol·licitant podrà realitzar el seguiment de la tramitació de la beca accedint a la seu electrònica i seleccionant el tràmit de consulta de beca creat a este efecte.   
10. La presentació de la sol·licitud per a optar a les beques, sense perjuí d'una possible impugnació, implicarà l'acceptació per la persona sol·licitant d'estes bases.   
11. Si la sol·licitud presentada en termini no té els requisits indicats en esta convocatòria o no s'aporta alguna documentació exigida en esta, es requerirà l'interessat que l'esmene en el termini màxim de 10 dies hàbils, amb la indicació que si no ho fa se li tindrà per desistit en la seua sol·licitud. L'esmena es realitzarà també de forma electrònica seleccionant el tràmit creat a este efecte.  
  
Sexta. Barem per a avaluar els mèrits personals  
1. Els mèrits de les persones sol·licitants de cada una de les convocatòries de beques es baremaran segons els criteris següents:   
A) Expedient acadèmic:   
1. La puntuació assignada a l'expedient acadèmic coincidirà amb la nota mitjana ponderada, que donarà lloc a una valoració entre 5 i 10 punts.  
Quan la ponderació estiga realitzada amb una puntuació 0-4 s'aplicaran les disposicions dels apartats 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial. No obstant això, es recomana aportar un certificat en què conste la nota mitjana ponderada entre 5 i 10 punts.   
2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica s'entenen les assignatures relacionades amb l'objecte de la beca i es valorarà amb un màxim de 0,20 punts per assignatura.  
3. Altres títols acadèmics oficials que no constituïsquen un requisit per a la concessió. En este subapartat, la puntuació màxima serà de 3 punts:   
Doctor: 2 punts  
Altres llicenciatures: 1 punt  
Altres diplomatures: 0,50 punts  
4. En els supòsits en què la convocatòria estiga dirigida a diplomats i llicenciats, indistintament, tindre la llicenciatura es valorarà en 0,50 punts.   
B) Coneixements de valencià:   
Només es valoraran els certificats expedits i homologats per la Junta Qualificadora de Coneixements de Valencià, d'acord amb l'escala següent, i es puntuarà exclusivament el nivell més alt acreditat:   
Oral: 0,25 punts   
Elemental: 0,50 punts   
Mitjà: 0,75 punts   
Superior: 1 punt  
C) Coneixement d'idiomes de la Unió Europea:  
1. En les beques d'especialització professional en informàtica, es valorarà cada nivell superat d'acord amb el marc comú europeu de referència per a les llengües amb 0,20 punts, amb un màxim d'1 punt.   
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.   
  
2. En les beques d'especialització professional en acció exterior, tenint en compte que per la seua naturalesa el coneixement d'estos idiomes és un element essencial, es valorarà fins a 2 punts, d'acord amb l'escala establida en el marc normatiu de referència.   
  
Respecte dels idiomes anglés i francés, únicament es computarà en este apartat el seu coneixement de nivell superior a l'intermedi de l'escola oficial d'idiomes o equivalent.   
3. En el cas que el coneixement d'un idioma s'acredite per títol universitari i haja sigut valorat en l'apartat A3 no es computarà també en este apartat.   
D) Coneixements addicionals:  
1. Experiència professional relacionada directament amb l'objecte de la beca, fins a 2 punts. Es computaran 0,10 punts per cada mes complet treballat, i únicament es valorarà este apartat en les beques de l'especialitat professional en acció exterior (annex II).  
2. Cursos de formació relacionats amb l'objecte de la beca, fins a un màxim de 4 punts.   
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat d'acord amb l'escala següent:   
a) De 200 hores o més, 3 punts  
b) De 100 hores o més, 2,00 punts  
c) De 75 hores o més, 1,50 punts   
d) De 50 hores o més, 1,00 punt   
e) De 25 hores o més, 0,50 punts   
f) De 15 hores o més, 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en este subapartat ni en l'apartat C anterior els cursos de valencià i d'idiomes.   
E. Entrevista/Prova:   
En el cas de convocar-se els candidats per a realitzar una entrevista i/o prova pràctica, la valoració que s'atorgue en este apartat serà, com a màxim, el 30 % de la puntuació màxima que es puga obtindre per mitjà de la suma de la resta d'apartats que s'incloguen en la convocatòria.  
La no-presentació a l'entrevista i/o, si és el cas, a la prova pràctica comportarà l'exclusió de la convocatòria.  
F. Altres mèrits:  
1. Es podrà valorar fins a un màxim de 2 punts els altres mèrits relacionats amb l'objecte de la convocatòria que no es troben inclosos en la resta d'apartats i que s'arrepleguen en l'annex corresponent a les bases específiques de la convocatòria.   
2. En cas d'empat, es resoldrà a favor de les persones que acrediten alguna discapacitat o que acrediten ser víctimes de violència de gènere o d'accions terroristes, o ser familiars de víctimes d'accions terroristes, per este orde.   
3. El barem arreplegat en l'apartat anterior serà el que s'aplicarà, amb caràcter general, a les beques convocades per esta orde, amb les excepcions i especialitats que, si és el cas, es determinen, per a cada tipus de beca, en l'annex corresponent.  
  
Sèptima. Presentació acreditativa dels mèrits   
1. A fi de reduir càrregues administratives als interessats, no s'adjuntarà cap documentació a la sol·licitud i el currículum presentats per via electrònica.   
2. Els sol·licitants que hagen sigut seleccionats per a la fase d'entrevista hauran de presentar la documentació acreditativa dels mèrits detallats en el currículum en el moment de l'entrevista. Esta documentació és la següent:   
a) Titulació acadèmica requerida en la convocatòria, homologada a Espanya.  
b) Documentació acreditativa dels mèrits al·legats en el currículum.  
c) Documentació que acredite trobar-se en algun dels supòsits establits en l'apartat 2 de la base sexta d'esta convocatòria.  
Tots els documents seran originals o fotocòpies compulsades.  
3. Els mèrits que no siguen acreditats suficientment no seran tinguts en compte a l'efecte de la valoració.   
4. El compliment temporal dels mèrits s'entendrà referit a la data de finalització del termini de presentació de sol·licituds.   
5. Si en qualsevol moment del procés arriba a coneixement de la comissió avaluadora corresponent que algun dels sol·licitants no posseïx la totalitat dels requisits exigits, ha de requerir-li l'acreditació d'estos requisits. En el cas que no siguen acreditats en el termini de 10 dies, quedarà exclòs del procés, amb la indicació prèvia de les inexactituds o falsedats formulades pel sol·licitant.   
  
Octava. Comissió avaluadora  
1. Per a l'examen de les sol·licituds de beques es constituirà una comissió avaluadora per cada una de les especialitats convocades.   
2. Els membres de la comissió avaluadora podran ser assessorats pel personal tècnic o professional que es considere necessari, que podrà assistir amb veu però sense vot.   
3. La comissió avaluadora adaptarà el seu funcionament al que establix l'article 18 del Decret 132/2009, del Consell, i a les regles que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
Novena. Procés de selecció  
1. A la vista dels mèrits al·legats en el currículum, la comissió avaluadora els valorarà d'acord amb la informació obtinguda en l'autobaremació que s'obtindrà de forma automàtica en omplir el currículum, i publicarà durant 10 dies la llista provisional en la seu electrònica o portal institucional de la Generalitat en Internet (), ordenada segons la puntuació obtinguda per tots els aspirants, per a la fase d'al·legacions.   
2. Els candidats i les candidates que obtinguen la millor puntuació seran convocats/ades per a la realització d'una entrevista en què es valorarà l'adequació del perfil personal i professional dels candidats i candidates a les activitats que cal desplegar.   
3. Una vegada finalitzat el procés selectiu, la comissió avaluadora, en el termini de 10 dies, elaborarà una proposta de resolució que contindrà la relació de persones beneficiàries i una borsa de reserva constituïda pels aspirants que no resulten adjudicataris de les beques, prioritzada per orde de puntuació per a cobrir les vacants que puguen produir-se durant el període de la beca. Així mateix, s'inclourà una relació dels aspirants i les aspirants amb sol·licituds que han sigut desestimades i s'hi indicaran les causes que n'han motivat la denegació.  
  
Desena. Concessió de beques  
1. El termini màxim per a dictar i notificar la resolució sobre les sol·licituds formulades serà de tres mesos, comptadors des de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació de terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.  
2. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.   
3. El titular de la Conselleria de Presidència i Agricultura, Pesca, Alimentació i Aigua dictarà la resolució de concessió a la vista de la proposta de la comissió avaluadora, la qual contindrà la relació de beneficiaris i una borsa de reserva prioritzada en funció de la puntuació obtinguda. Esta resolució es publicarà en el Diari Oficial de la Comunitat Valenciana.   
4. La publicació d'esta resolució produirà els efectes de notificació a les persones interessades, d'acord amb les disposicions dels articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en Internet ().  
  
Onzena. Drets i obligacions dels becaris i incompatibilitats  
  
1. Les persones beneficiàries de les beques estan obligades a incorporar-se al departament que els siga indicat en el termini establit, a realitzar l'activitat que ha motivat la concessió durant el període de la beca i a mantindre el degut secret i confidencialitat dels assumptes en què intervinga, com també a complir les obligacions establides tant en l'article 14 de la Llei General de Subvencions com en la mateixa convocatòria.   
2. Les persones beneficiàries estan obligades a acceptar la concessió de la beca i a renunciar a qualsevol altra beca simultània en tot o en part de què es beneficie.   
3. Per mitjà de l'acceptació de les bases de la convocatòria, els becaris cedixen gratuïtament i de forma indefinida els resultats obtinguts com a conseqüència del desenrotllament de les beques, així com la memòria final, si és el cas, a la Conselleria de Presidència i Agricultura, Pesca, Alimentació i Aigua, que es reserva el dret a la seua publicació i utilització, llevat que la normativa aplicable al cas dispose una altra cosa.   
4. La condició de becari no implicarà cap vinculació laboral o administrativa amb la Generalitat. En el cas que es tinga prèviament la condició d'empleat o empleada de la Generalitat, es quedarà en la situació administrativa que siga procedent en virtut de la normativa vigent en matèria de funció pública.   
5. Durant el període de gaudi de les beques, les persones beneficiàries hauran d'exercir les pràctiques en horari màxim de 30 hores setmanals, que es distribuiran de la forma en què s'organitze per part del tutor o tutora de l'òrgan que exercisca la tutela.  
6. Les beques objecte d'esta convocatòria són incompatibles amb l'exercici de qualsevol altra beca o ajuda, com també amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del seu desenrotllament normal. La infracció d'esta regla deixarà sense efecte la beca adjudicada, amb audiència prèvia a la persona interessada.   
  
Dotzena. Obligacions de l'entitat concedent  
Són obligacions de la Conselleria de Presidència i Agricultura, Pesca, Alimentació i Aigua, en relació amb les beques concedides d'acord amb estes bases:   
a) Proporcionar el suport necessari i facilitar la utilització dels mitjans, instruments i equips que resulten necessaris per a l'exercici normal de l'activitat objecte d'esta beca.   
b) Designar un tutor o tutora que coordinarà i orientarà les activitats que han de realitzar els becaris, assignarà les funcions que han de realitzar en el curs de les pràctiques, realitzarà el seguiment i suport necessari, resolent els dubtes que puguen sorgir, i avaluarà el seu aprofitament.   
c) Vetlar pel desenrotllament adequat del programa de formació.  
d) Expedir el certificat d'aptitud i aprofitament corresponent a favor del becari o becària, després de la finalització del termini de la beca i després d'informe favorable del tutor o tutora.   
e) Tramitar l'alta en el règim general de la Seguretat Social i efectuar les cotitzacions corresponents, en aplicació de les disposicions del Reial Decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació.   
  
  
Tretzena. Suspensió de la beca  
1. En els supòsits en què, per raó de part, adopció o acolliment, s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.   
2. Igualment, en casos d'ingrés hospitalari prolongat es recuperarà després del temps de pràctiques interromput.   
3. En els dos casos, la situació haurà d'acreditar-se per mitjà dels certificats oficials corresponents i es comunicarà al tutor o tutora de la persona beneficiària.   
  
Catorzena. Facultats d'interpretació i incidències  
1. Es delega els directors generals i el subsecretari, en l'àmbit de les seues competències respectives, perquè dicten les resolucions i instruccions necessàries per a l'aplicació i la interpretació d'esta orde, com també per a resoldre tant els dubtes com els conflictes que puguen plantejar els becaris i les becàries en l'exercici de la seua funció o les unitats administratives que els tutelen, i les incidències que es produïsquen durant el període de gaudi de les beques, amb audiència prèvia de l'interessat o de la interessada.   
2. La renúncia a la beca suposarà la pèrdua de tots els drets inherents a esta i, per tant, el seu import deixarà de percebre's a partir d'eixe moment.   
3. En cas de produir-se alguna renúncia a la beca concedida, la Conselleria de Presidència i Agricultura, Pesca, Alimentació i Aigua procedirà a cobrir les vacants que puguen produir-se, servint-se per a això de la borsa de reserva que resulte del procediment de selecció prèviament efectuat i en l'orde que hi haja establit.   
  
Quinzena. Pèrdua del dret al cobrament i reintegrament   
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions.   
2. Serà procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb les disposicions de l'article 37 de la Llei 38/2003, de 17 de novembre, General de Subvencions, així com en els supòsits següents, garantint en tot cas el dret d'audiència a la persona interessada:   
a) Quan es destine la quantitat percebuda a altres fins diferents de l'objecte de l'ajuda.   
b) Quan s'incórrega en algun dels casos d'incompatibilitat de la beca establits en la base desena.  
3. En la tramitació dels procediments es garantirà en tot cas el dret d'audiència a la persona interessada.  
  
  
ANNEX II  
Bases de la convocatòria d'una beca   
d'especialització professional en acció exterior  
  
Primera. Objecte  
És objecte d'esta convocatòria la concessió d'una beca per a completar i desenrotllar la formació acadèmica de graduats en Acció Exterior a través de la realització de pràctiques en la Direcció General de Relacions amb la Unió Europea, punt d'informació europea de la Delegació del Consell a Alacant.   
  
Segona. Requisits específics  
Els sol·licitants hauran de complir els requisits generals que consten en la base segona de l'annex I d'esta orde i els requisits específics següents:   
1. Estar en possessió de la titulació superior de llicenciat o graduat en Dret, Ciències Polítiques, Periodisme o Ciències Econòmiques, expedit o homologat per les autoritats espanyoles o dels altres països de la Unió Europea, i que no hagen transcorregut més de cinc anys des de la seua obtenció.   
2. Acreditar documentalment el coneixement dels idiomes anglés i francés, nivell intermedi de l'Escola Oficial d'Idiomes, o equivalent (B1).  
  
Tercera. Comissió avaluadora  
Per a l'examen de les sol·licituds de les beques d'especialització professional en Acció Exterior es constituirà una comissió avaluadora, que estarà formada per:   
Presidència: la persona titular de la Direcció General de Relacions amb la Unió Europea, o la persona que designe en substitució seua.  
Vocals:  
- El o la cap del Servici de Relacions amb la Unió Europea, o la persona que designe en substitució seua.   
- El o la cap del Servici de Relacions amb les Comunitats Autònomes, l'Estat i Acció Exterior, o la persona que designe en substitució seua.   
- El titular de la Secretaria General Administrativa de la Conselleria de Presidència i Agricultura, Pesca, Alimentació i Aigua, o la persona que designe en substitució seua.   
- Un tècnic o una tècnica de la Direcció General de Relacions Externes, que actuarà com a secretari o secretària de la Comissió.   
Quarta. Barem per a avaluar els mèrits  
Es valoraran els mèrits dels candidats d'acord amb el barem establit en la base sexta de l'annex I d'esta orde, amb les particularitats següents:   
1. Atés que, per la naturalesa d'esta beca, el coneixement dels idiomes de la Unió Europea es considera un element essencial, l'apartat C de la base sexta mencionada, es valorarà fins a 2 punts, d'acord amb l'escala establida en el marc comú europeu de referència per a les llengües.   
Respecte dels idiomes anglés i francés, únicament es computarà en este apartat el seu coneixement de nivell superior a l'intermedi de l'escola oficial d'idiomes o equivalent.   
2. Entrevista i prova escrita. Una vegada efectuada la valoració dels mèrits arreplegats en les sol·licituds presentades, la comissió convocarà els deu aspirants amb millor puntuació per a la realització d'una prova escrita i una entrevista, a fi de comprovar el coneixement dels aspirants dels idiomes requerits, així com de la realitat i el funcionament de la Unió Europea.   
El nombre d'aspirants podrà ser superior a deu, si així ho considera la comissió avaluadora.   
La puntuació màxima que s'atorgue en este apartat queda establida en 7 punts.   
3. Altres mèrits. Es valoraran fins a un màxim de 2 punts els mèrits següents relacionats amb l'objecte de la convocatòria:   
- Altres beques de què s'haja beneficiat durant els estudis universitaris: beques Jean Monnet de col·laboració, Europe Direct i semblants: 0,5 punts.  
- Participació en projectes d'intercanvi internacional, Erasmus: 1 punt.  
- Estada en institucions europees: 0,10 per mes.   
- Altres estades prolongades: 0,50 punts.   
  
  
ANNEX III  
Bases de la convocatòria de quatre beques  
 d'especialització professional en matèria informàtica  
  
Base primera. Objecte  
És objecte d'esta convocatòria la concessió de quatre beques, que tindran com a objecte completar i desenrotllar la formació acadèmica dels jóvens titulats universitaris en Informàtica a través de la realització de pràctiques professionals a les dependències de la Subsecretaria de la Presidència, i de les especialitats que s'enumeren a continuació:   
  
- Dos beques de microinformàtica.  
- Dos beques de desenrotllament d'aplicacions informàtiques.   
  
Base segona. Requisits específics  
Les persones sol·licitants hauran de complir els requisits generals que consten en la base segona de l'annex I d'esta orde i estar en possessió d'una de les titulacions que s'indiquen a continuació, expedida o homologada per les autoritats espanyoles corresponents i que no hagen transcorregut més de cinc anys des de la seua obtenció:   
- Enginyeria en Informàtica   
- Enginyeria Tècnica en Informàtica   
- Grau en Enginyeria Informàtica   
Per a les dos beques de desenrotllament d'aplicacions informàtiques, la titulació d'Enginyeria Tècnica en Informàtica, es requerirà obtinguda en l'especialitat de Gestió.   
  
Tercera. Comissió avaluadora  
Per a l'examen de les sol·licituds de les beques d'especialització professional en participació ciutadana es constituirà una comissió avaluadora, que estarà formada per:   
Presidència: la persona titular de la secretaria general administrativa o persona que designe en substitució seua.  
Vocals:   
- La persona titular del servici amb competències en matèria de recursos humans de la Presidència de la Generalitat o la persona que designe en substitució seua.  
- Un tècnic o una tècnica de la Direcció General de Tecnologies de la Informació que preste els servicis en la Presidència i/o en la Conselleria de Presidència i Agricultura, Pesca, Alimentació i Aigua, designat pel secretari general administratiu, que intervinga en les qüestions de microinformàtica.  
- Un tècnic o una tècnica de la Direcció General de Tecnologies de la Informació, designat per la persona titular d'esta direcció general, que intervinga en qüestions de desenrotllament d'aplicacions informàtiques.  
- Un tècnic o una tècnica de la Secretaria General Administrativa, designat pel seu titular, que actuarà com a secretari o secretària de la Comissió.   
  
Quarta. Barem per a avaluar els mèrits  
Es valoraran els mèrits dels candidats d'acord amb el barem establit en la base sexta de l'annex I d'esta orde, amb les particularitats següents:  
1. L'entrevista prevista en l'apartat E de la base sexta de l'annex I es valorarà amb un màxim de 7,95 punts.   
Es valoraran els coneixements en les àrees de coneixement següents, segons la classe de beca:   
Per a l'especialitat de microinformàtica:   
- Arquitectura d'ordinadors personals: components, configuració. Gestió d'imatges.  
- Sistemes operatius d'ordinadors personals: Windows, Linux.  
- Dispositius d'impressió: configuració de programari i components físics.  
- Programari ofimàtic: LibreOffice, Microsoft Office.  
- Clients de correu electrònic: Outlook, Thunderbird, correu web.  
- Programació de scripts, visual basic, Windows scripting host, CMD, BAT.  
- Sistemes operatius mòbils: Android, Blackberry Vos, Ios d'Apple, Windows Phone, Symbian.  
- Dispositius de mobilitat avançada: tauletes, mòbils.  
- Xarxes locals: cablatge estructurat, armaris, commutadors.  
- Administració Windows Server: directori actiu.  
Per a l'especialitat de desenrotllament d'aplicacions:   
- SQL i PL/SQL.  
- Bases de dades Oracle i mySQL.  
- Desenrotllament de bases de dades Access i programació en Visual Basic.  
- Desenrotllament web (PhotoShop, HTML, JavaScript, CSS, ASP, JSP).  
- Programació en PHP.  
- Arquitectura J2EE i programació a Java.  
- Arquitectura 3 capes, servidors d'aplicacions (OEM), Oracle Developer Suite (forms i reports).  
- Portals i gestors de continguts (Typo3, Joomla!).  
- Productes de comerç electrònic (Prestashop).  
- Ferramentes de Business Intelligence.  
2. En «Altres mèrits», apartat F de la base sexta de l'annex I, es valorarà fins a un màxim de 2 punts:   
- Publicacions en revistes especialitzades: fins a 1 punt.  
- Cursos impartits: fins a 1 punt.  
3. Una vegada efectuada la valoració dels mèrits arreplegats en les sol·licituds presentades, la comissió determinarà el nombre d'aspirants, ordenats per puntuació, que convoca a l'entrevista.